Preko 100 000 tona kofeina se konzumira
širom sveta svake godine.
To je jednako težini 14 Ajfelovih tornjeva.
Većina tog kofeina se unosi kroz kafu i čaj,
ali se unosi i preko gaziranih sokova,
čokolade,
kofeinskih tableta,
pa čak i napitaka sa oznakom „bez kofeina“.
Kofein nam pomaže da se osećamo budno, fokusirano, srećno i energično,
čak i ako nismo dovoljno spavali.
Međutim, takođe može povećati krvni pritisak i učiniti nas uznemirenim.
To je najviše korišćena droga na svetu.
Pa, kako nas održava budnim?
Kofein se razvio u biljkama kod kojih ima nekoliko svrha.
U velikim količinama, kao što se nalazi na lišću i semenju određenih vrsta,
otrovan je za insekte,
ali kada ga unesu u manjoj dozi, kao što je prisutan kod nektara,
zapravo im može pomoći da upamte cvetove i ponovo dođu na njih.
U ljudskom telu, kofein deluje stimulativno na centralni nervni sistem.
Održava nas budnim time što blokira
jedan od ključnih molekula u telu koji izazivaju pospanost,
supstancu zvanu adenozin.
Vašem telu je potrebna stalna zaliha energije,
koju dobija razlaganjem visokoenergetskog molekula zvanog ATP.
Tokom tog procesa
oslobađa adenozin, hemijsku osnovu ATP-a.
Neuroni u vašem mozgu imaju receptore savršeno prilagođene ovom molekulu.
Kada se adenozin prikači za ove receptore,
aktivira kaskadu biohemijskih reakcija
koje dovode to toga da se neuroni sporije aktiviraju
i da se uspori oslobađanje važnih molekula za signaliziranje mozgu.
Drugim rečima, postajete pospani.
Kofein je ono što se naziva antagonistom adenozinskog receptora.
To znači da izbacuje iz normale ovaj proces usporavanja vaših neurona
blokiranjem receptora za adenozin.
Kofein i adenozin imaju sličnu molekularnu strukturu,
dovoljno sličnu da kofein može prodreti u receptore adenozina,
ali nedovoljno sličnu da bi ih aktivirao.
Da rezimiramo, adenozin inhibira vaše neurone.
Kofein inhibira inhibitora, tako da vas stimuliše.
Kofein takođe može pojačati pozitivna osećanja.
Kod nekih neurona, adenozinski receptori
povezani su sa receptorima za drugi molekul koji se zove dopamin.
Jedna od uloga dopamina u mozgu je podsticanje osećanja zadovoljstva.
Kada adenozin uđe u jedan od ovih uparenih receptora,
to može otežati dopaminu da stane na svoje mesto,
čime prekida njegove aktivnosti za podizanje raspoloženja.
Ali kada kofein zauzme mesto adenozina, nema isti efekat,
i dopamin može lako da uđe.
Postoje dokazi da dejstva kofeina na adenozin i dopaminske receptore
mogu imati i dugoročne koristi, jer umanjuju rizik od bolesti
kao što su Parkinsonova, Alchajmerova i neke vrste raka.
Kofein takođe može povećati sposobnost organizma da sagoreva masti.
Zapravo, neke sportske organizacije misle
da kofein daje sportistima nepravednu prednost
i ograničile su njegovo unošenje.
Od 1972. do 2004. godine,
olimpijski sportisti su morali da ostanu
ispod određene koncentracije kofeina u krvi da bi se takmičili.
Naravno, nisu svi efekti kofeina toliko korisni.
On može postići da se osećate bolje i budnije,
ali takođe može da ubrza otkucaje srca i poveća krvni pritisak,
da izazove pojačano mokrenje ili dijareju,
kao i da doprinese nesanici i anksioznosti.
Pored toga, hrana i piće u kojima se kofein nalazi
imaju sopstveni uticaj na telo koji se mora uzeti u obzir.
Vaš mozak se može prilagoditi stalnom unosu kofeina.
Ako su vaši receptori za adenozin stalno zapušeni,
vaše telo će proizvesti dodatne.
Tako, čak i kada je kofein prisutan,
adenozin može i dalje da vrši svoju ulogu signaliziranja mozgu da se isključi.
Zato ćete možda uvideti da morate da unosite sve više i više kofeina
da biste se osećali podjednako budno.
Sve više je adenozinskih receptora koje treba blokirati.
To je takođe razlog tome što, ako iznenada prekinete unos kofeina,
možete osetiti neprijatne simptome kriziranja.
Sa dosta receptora i bez konkurencije,
adenozin može raditi više nego inače,
čime uzrokuje simptome poput glavobolje,
umora
i depresivnog raspoloženja.
Ali za nekoliko dana će dodatni adenozinski receptori nestati,
vaše telo će se iznova prilagoditi
i osećaćete se razbuđeno kao i uvek,
čak i bez nalivanja najpopularnijim stimulansom na svetu.